પોલીસ ટોળાને શાંત કરતી ન કરતીને ફરી નારા શરૂ થઇ જતા. વચ્ચે સમાચાર આવ્યા કે સભાસ્થળ બહાર સ્થિતિ બગડી રહી છે. પથ્થરમારો શરૂ થયો અને ટિયરગેસના શેલ છોડાયા. હવે સ્ટેજ પરનાં ભાષણોની લંબાઇ ટૂંકી થતી ગઈ. જાણે બધા જવાની ઉતાવળમાં હોય. ટોળું પણ હવે નિયંત્રણ બહાર જતું હતું. સભા પૂરી થઇ હોવાની જાહેરાત કરવી પડી. નેતાઓ સ્ટેજ પરથી ઊતરવા લાગ્યા. સ્ટેજની પાછળ મીડિયાની ભીડ લાગી. નેતાઓ વાત કરવા માગતા ન હતા. છતાં કેટલાક બોલ્યા. કોઇકે કહ્યું કોંગ્રેસની ચાલ છે. કોઇકે ખોટે રસ્તે ચઢેલા કેટલાક પાટીદારોનો વાંક કાઢ્યો. વળી કોઇકે ‘પાસ’ તો કોઇકે ‘આપ’ પર દોષનો ટોપલો ઢોળ્યો. કોઇ જાણતું ન હતું. કોણે આ કર્યું. સભાસ્થળે જ જમવાની વ્યવસ્થા હતી. ત્યાં ગયેલા ટોળાએ ડિશો પણ ઉછાળી. ડરનો માહોલ હતો જેથી શાંત લોકોએ પણ જમવા જવાની હિંમત ન કરી. રાંધેલાં ધાન પડ્યાં રહ્યાં. પરત જતા રસ્તા પર ભાજપના ઝંડા, ખેસ અને કેસરી ટોપી આમતેમ ફંગોળાયેલા અને વેરવિખેર પડેલાં જોવા મળ્યાં.